Թվում էր, թե 1964-ից հետո մարդկանց անունների հարցում անճշտություններ չպետք է լինեն: Վերջին հաշվով` ե՛ւ այդ մարդիկ են հայտնի, ե՛ւ հայտնի են նրանց գործերը, նաեւ հրապարակումներ կան նրանց մասին, բայց որքան մեծ էր մեր զարմանքը, երբ պարզեցինք, որ անգամ այս տարիներին դատապարտվածների ցուցակը լիարժեք չէ: ԱԱԾ-ի տրամադրած ցուցակում ընդհանրապես չեն ընդգրկվել Հայաստանի հելսինկյան խմբի դատապարտված անդամների անունները, չնայած նրանք ազատազրկվել են 2061 հոդվածով: Նույն հոդվածով են դատապարտվել Արսեն Ղազարյանը (1980 թ.), Շիրակ Գյունաշյանը (1983 թ.), որոնց անունները նույնպես չկան: Չկան կրոնական դրդապատճառներով դատապարտվածները: Բացարձակապես չեն հիշատակվում եւ անհայտ են մնում այն մարդիկ, ովքեր դատապարտվել են իրենց ծավալած քաղաքական գործունեության համար, բայց մտացածին` քրեական հոդվածներով: Խորհրդային տարիների պետանվտանգության կոմիտեն չէր խորշում, հակառակը` հաճախ էր դիմում մտացածին քրեական հոդվածներով մարդկանց դատապարտելու պրակտիկային: Ոմանց համար կեղծ մեղադրանքներ էին հորինվում, ոմանց նկատմամբ գործեր էին «սարքում» սադրիչների մասնակցությամբ, ոմանց հոգեբուժարաններում էին փակում, եւ այս բոլոր մարդիկ այսօր չկան քաղաքական գործունեության կամ իրենց համոզմունքների համար դատապարտվածների ցանկում: Նրանց անունները ճշտելը մեծ ու դժվարին գործ է` փակ արխիվների եւ հետաքրքրվողների լայն շրջանակներին հասու չլինելու պատճառով: